Etikette op vleisprodukte bekykDie Nasionale Verbruikerskommisie gaan die verkeerde etikettering van vleisprodukte ondersoek en streng optree teen partye wat vleisprodukte verkeerdelik aandui. Phumla Williams, waarnemende woordvoerder van die regering, het Donderdag tydens ŉ perskonferensie gesê volgens wet mag geen party in die verskaffingsketting dienste of goedere bemark onder valse of misleidende voorstellings nie. Williams het gesê die kabinet weet van berigte wat oor die verkeerde etikettering van vleisprodukte in Suid-Afrika gepubliseer is. Wetenskaplikes aan die Universiteit van Stellenbosch het onlangs bevind daar is onder andere donkie-, waterbuffel- en bokvleis in die land se vleisprodukte. Die universiteit het Maandag op hul webwerf berig Suid-Afrikaanse verbruikers word ook met vleisprodukte verneuk. Die uitslag kom te midde van ŉ internasionale storm nadat daar bevind is dat verskeie vleisprodukte wêreldwyd nie ooreenstem met dít wat op die verpakking aangedui is nie. Veral die Britte is warm onder die kraag nadat bewys is dat “100% beesprodukte” perdevleis bevat. Lees meer hier.